钦定古今图书集成/明伦汇编/氏族典/第382卷 > 李离
## 钦定古今图书集成/明伦汇编/氏族典/第382卷 > 李离

按《蜀录》：离特妹婿，琀之子也。初为梓潼太守，朝廷遣
建平太守孙阜进次德阳，琀劝流降阜，离闻之，因与
雄谋袭阜军，阜军败绩，流深奇之，委以重任。雄即成
都王位，进为太尉，事无巨细，悉以任之。永嘉初，关中
流民邓定等叛，巴西太守张燕遣牙门武肇、郡丞宣
定围之。邓定求援于雄，雄遣离帅兵入汉中赴援。离
至，先破《武肇营》，次攻宣定，复破之。燕惧，将百骑走，离
复大破之，因尽徙汉中民于蜀，遂屯据梓潼。其后部
将天水訇琦、张金苟等叛，杀之，送离母子于罗尚，尚
斩以徇，遂分其室。